829 borgere bor i landsbyen Skovsgård tæt ved Brovst. I slutningen af august kan borgerne måske også begynde at sige, at de bor i Årets Landsby 2021. Skovsgård er nemlig nomineret til konkurrencen sammen med to andre landsbyer. Der er flere grunde til, at Skovsgård er blevet udvalgt som en af tre finalister. Byen har blandt andet fokus på biodiversitet med et uudnyttet sumpområde, der er omdannet til et naturområde med insekthoteller, shelters, sø og blomster. Derudover har landsbyen også samlet byens borgere til motion hver lørdag, hvor der er ”Aktiv lørdag” på tværs af aldersskel. Alt sammen noget, der taler ind i årets tema for prisen, som er "Den Nytænkende Landsby". -	I en tid, hvor landdistrikterne har brug for ny bosætning og attraktivitet, så gør de det umulige: De vender skuden og står tilbage som kandidater til Årets Landsby. Det er et uomtvisteligt vidnesbyrd om, at man kan, hvad man sætter sig for. Det bliver en stor oplevelse at kåre en vinder, og jeg glæder mig til processen, siger Michael Demsitz fra bedømmelseskomitéen om de tre nominerede landsbyer. Besøg fra komité i august Udover Skovsgård er landsbyen Stjær i Skanderborg Kommune og landsbyklyngen Broagerland i Sønderborg Kommune også nomineret. Priskomiteen kommer rundt til de tre landsbyer i august og herefter udpeges en vinder af konkurrencen. -	Stjær, Skovsgård og Broagerland er tre vidt forskellige landsbyer og klynger, der repræsenterer den udfordring, som landsbyer landet over har stået ansigt til ansigt med det seneste halvandet år. Hvordan undgår man, at coronakrisen sætter en stopper for udviklingen? Siger formanden for bedømmelseskomitéen, Carsten Hansen og tilføjer: -	På sin vis repræsenterer landsbyerne også løsningen, udtrykt via blandet andet bo- og arbejdsfællesskaber, bynær biodiversitet og vilde havevandringer. Jeg glæder mig til at dykke ned i tiltagene et for et. Det er 25. gang, at prisen som Årets Landsby bliver uddelt. Tidligere har blandt andet Gjøl, Gudumholm og Trekroner ved Fjerritslev vundet. I 2016 vandt landsbyklyngen Trekroner, og TV2 Nord var med:

Referat:
Aktive lørdage og fokus på biodiversitet er noget af det, der har fået landsbyen Skovsgård i Jammerbugt Kommune nomineret til Årets Landsby.